নতুন নির্বাচন কমিশন গঠন নিয়ে সার্চ কমিটির সঙ্গে বৈঠক শেষে সাংবাদিকদের কাছে এ রকম প্রতিক্রিয়া ব্যক্ত করেন বিশিষ্টজনরা। তা ছাড়া যাচাই-বাছাই শেষে সার্চ কমিটি নতুন যাদের নাম সুপারিশ করবে রাষ্ট্রপতি তার বাইরে যাবেন না বলে প্রত্যাশা ব্যক্ত করেন তারা। গতকাল সুপ্রিম কোর্টের জাজেস লাউঞ্জে সার্চ কমিটির সঙ্গে চার বিশিষ্টজনের মতবিনিময় বেলা ১১টা থেকে পৌনে ১টা পর্যন্ত চলে। কমিটির আমন্ত্রণে সাবেক প্রধান নির্বাচন কমিশনার (সিইসি) মোহাম্মদ আবু হেনা, সমকাল সম্পাদক গোলাম সারওয়ার, ডেইলি স্টার সম্পাদক মাহফুজ আনাম ও আইনজীবী রোকন উদ্দিন মাহমুদ আলোচনায় অংশ নেন। আপিল বিভাগের বিচারপতি সৈয়দ মাহমুদ হোসেনের নেতৃত্বে ছয় সদস্যের সার্চ কমিটির সবাই এ বৈঠকে উপস্থিত ছিলেন। এদিকে নতুন নির্বাচন কমিশন গঠনে দলগুলোর কাছ থেকে পাওয়া নাম থেকে ২০ জনের যে সংক্ষিপ্ত তালিকা তৈরি করা হয়েছে, তা নিয়ে আলোচনার জন?্য আজ বিকালে আবার বসবেন সার্চ কমিটির সদস্যরা। এ ছাড়া কমিটি যে ২০ জনের সংক্ষিপ্ত তালিকা করেছে সেই প্রাথমিক তালিকায় আরও সংযোজন-বিয়োজন হতে পারে বলে সংবাদ ব্রিফিংয়ে জানিয়েছেন মন্ত্রিপরিষদের অতিরিক্ত সচিব আবদুল ওয়াদুদ।